title: 2005/42/EK: Komisijas Lēmums (2004. gada 22. decembris), ar ko nosaka Kopienas nostāju attiecībā uz pārvaldības organizāciju, kas izveidotas saskaņā ar Amerikas Savienoto Valstu valdības un Eiropas Kopienas Nolīguma par biroja iekārtu energoefektivitātes marķēšanas programmu koordinēšanu, lēmumu pārskatīt C pielikuma II daļu, kas nosaka monitoru specifikācijas

text:
               22.1.2005

               LV

               Eiropas Savienības Oficiālais Vēstnesis

               L 20/24

      KOMISIJAS LĒMUMS

   (2004. gada 22. decembris),
   ar ko nosaka Kopienas nostāju attiecībā uz pārvaldības organizāciju, kas izveidotas saskaņā ar Amerikas Savienoto Valstu valdības un Eiropas Kopienas Nolīguma par biroja iekārtu energoefektivitātes marķēšanas programmu koordinēšanu, lēmumu pārskatīt C pielikuma II daļu, kas nosaka monitoru specifikācijas
   (2005/42/EK)
   EIROPAS KOPIENU KOMISIJA
   ņemot vērā Eiropas Kopienu dibināšanas līgumu,
   ņemot vērā Padomes 2003. gada 8. aprīļa Lēmumu 2003/269/EK (1) attiecībā uz Amerikas Savienoto Valstu valdības un Eiropas Kopienas Nolīguma par biroja iekārtu energoefektivitātes marķēšanas programmu koordinēšanu, un jo īpaši tā 3. panta 3. punktu,
   tā kā:

               (1)

               Nolīgums paredz Eiropas Komisijai kopā ar ASV Vides aizsardzības aģentūru (EPA) pārbaudīt Nolīguma C pielikumā uzskaitīto biroja iekārtu marķēšanas specifikācijas atkarībā no mainīgajiem tirgus nosacījumiem. Sasniegumi datoru monitoru nozarē rada nepieciešamību pārstrādāt šīs specifikācijas.

               (2)

               Kopienas nostāju attiecībā uz grozījumiem specifikācijās nosaka Komisija pēc apspriešanās ar īpašo komiteju, ko ieceļ Padome.

               (3)

               Šajā lēmumā noteiktajos pasākumos ievērots Eiropas Kopienas Energy Star padomes atzinums attiecībā uz 8. un 11. pantu Eiropas Parlamenta un Padomes 2001. gada 6. novembra Regulas (EK) Nr. 2422/2001 par biroja iekārtu energoefektivitātes marķēšanas programmu (2).

               (4)

               Ievērojot Kopienas pieņemto nostāju, Komisija ir apspriedusies ar Padomes iecelto īpašo komiteju.

               (5)

               Monitoru specifikācijās, kas minētas C pielikuma II daļā, noteikts atcelt un aizstāt ar specifikācijām, kuras pievienotas šim lēmumam,

         IR PIEŅĒMUSI ŠO LĒMUMU.
   Vienīgais pants
   Eiropas Kopienas pieņemtā nostāja balstās uz pievienoto lēmuma projektu attiecībā uz pārvaldības organizāciju, kas izveidotas saskaņā ar Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, lēmumu par monitoru specifikācijām, kas uzskaitītas Nolīguma C pielikuma II daļā.

      Briselē, 2004. gada 22. decembrī

            Komisijas vārdā —

            priekšsēdētāja vietnieks

         Jacques BARROT

      (1)  OV L 99, 17.4.2003., 47. lpp.

      (2)  OV L 332, 15.12.2001., 1. lpp.

      PIELIKUMS

            LĒMUMS

         (…),
         ko pieņēmušas pārvaldības organizācijas, kas tika izveidotas saskaņā ar Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, pārskatīt C pielikuma II daļu, kurā uzskaitītas monitoru specifikācijas
         PĀRVALDĪBAS ORGANIZĀCIJAS,
         ņemot vērā Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu un jo īpaši tā x panta 2. punktu,

               IR NOLĒMUSI ŠĀDI.
         Monitoru specifikācijas, kas uzskaitītas Nolīguma C pielikuma II daļā, līdz ar šo tiek atceltas un aizstātas ar specifikācijām, kas pievienotas šim lēmumam.

            Šo lēmumu, kas sastādīts divos eksemplāros, paraksta abi priekšsēdētāja biedri. Lēmumu piemēro no 2005. gada 1. janvāra.
            Vašingtonā, ….

                  ASV Vides aizsardzības aģentūras vārdā —

               …

            Briselē, ….

                  Eiropas Komisijas vārdā —

               …

         C PIELIKUMS, NOLĪGUMA II DAĻA
         II.   DATORU MONITORU SPECIFIKĀCIJAS
         1.   Definīcijas:
         A.   Datora monitors (še turpmāk – “monitors”)
         Tirdzniecībā pieejams elektronisks produkts, kura displeja ekrāns un tam piederošā elektronika atrodas ietvarā un kurš var izspīdināt displeja ekrānā datora izveidoto informāciju ar vienas vai vairāku ievadierīču starpniecību, piemēram, ar video grafisko adapteri (VGA), digitālo video izeju (DVI) un/vai atbilstīgi datu pārraides inerfeisa standartam (IEEE 1394). Monitori parasti ir iedalīti katodstaru lampas (CRT), šķidro kristālu (LCD) vai cita displeja ierīcēs. Šī definīcija attiecas galvenokārt uz standarta monitoriem, kas paredzēti izmantošanai kopā ar datoriem. Atbilstīgiem datora monitoriem raksturīgs, ka to redzamā daļa pa diagonāli pārsniedz 12 collas un tie ir aprīkoti ar atsevišķu tīkla kontaktligzdu vai nodrošināti ar atsevišķu barošanas bateriju bloku, ko pārdod kopā ar maiņstrāvas adapteri. Datoru monitori, kuriem ir iebūvēts tūneris/detektors, saskaņā ar šo specifikāciju var pretendēt uz ENERGY STAR marķējumu, ja tos piedāvā tirgū un pārdod patērētājiem kā datoru monitorus (t.i., atbilstošas galvenās funkcijas datoru monitori) vai kā dubultfunkcionālas ierīces (monitors un televizors). Tomēr šajā specifikācijā neiekļauj produktus ar tūneri/detektoru un datora funkcijām, kurus izplata un pārdod tikai kā televizorus.
         B.   Ieslēgšanas režīms/aktīva barošana
         Produkts ir pieslēgts barošanas avotam un rāda attēlu. Strāvas patēriņš šajā režīmā ir izteikti augstāks nekā darbojoties miega un izslēgšanas režīmā.
         C.   Miega režīms/vāja barošana
         Reducētas barošanas režīms, kādā monitors darbojas, saņemot instrukcijas no datora vai pēc citām funkcionālām komandām. Šim režīmam raksturīga attēla neparādīšana displeja ekrānā un elektroenerģijas patēriņa pazemināšanās. Datora monitora darbība atgriežas ieslēgtā režīmā ar pilnu funkcionālo spēju pēc lietotāja/datora komandas (piemēram, lietotājs pakustina peli vai uz tastatūras nospiež taustiņu).
         D.   Izslēgšanas režīms/nodroses barošana
         Zemākais elektroenerģijas patēriņa režīms, lietotājam (neietekmējot) neizslēdzot monitoru, kas var pastāvēt nenoteiktu laiku, kamēr vien datora monitors ir pieslēgts galvenajam barošanas blokam un tiek izmantots saskaņā ar ražotāja instrukcijām. Šīs specifikācijas izpratnē izslēgšanas režīms ir definēts kā barošanas režīms, kurā produkts ir pieslēgts barošanas avotam, bet neveido attēlus un gaida, kad, lietotājs/dators dos tiešu komandu (piemēram, lietotājs nospiež barošanas slēdzi) (1).
         E.   Stingrs izslēgšanas režīms
         Darbības stāvoklis, kurā produkts ir pieslēgts strāvas tīklam, bet atvienots no perifērijas barošanas avota. Šo režīmu lietotājs parasti aktivizē, nospiežot “stingro izslēgšanas slēdzi”. Produkts, darbojoties šajā režīmā, netērē elektroenerģiju un parasti tā mērījumos radījums būs 0 W.
         F.   Atvienots
         Produkts pilnībā ir atvienots no elektrotīkla un tādēļ ir atvienots arī no visiem perifērijas barošanas avotiem.
         2.   Atbilstīgi produkti
         Lai datora monitora modelis pretendētu uz Energy Star marķējumu, tam jāatbilst 1. A sadaļā minētajai definīcijai un specifikācijas prasībām, kas noteiktas 3. iedaļā. Kā skaidrots 1. iedaļā, šajā specifikācijā netiek iekļauti datormandāta produkti, kuri tiek piedāvāti tirgū un pārdoti patērētājam kā televizori.
         3.   Energoefektivitātes specifikācijas atbilstīgiem produktiem
         Tikai tie produkti, kas uzskaitīti 2. iedaļā un atbilst šādiem kritērijiem, pretendē uz Energy Star marķējumu. Šīs specifikācijas 6. iedaļā ir norādīti 1. un 2. kārtas piemērošanas datumi.
         Platekrāna modeļi
         Platekrāna (piemēram, 16:9, 15:9 utt.) modeļi var pretendēt uz Energy Star marķējumu ar noteikumu, ka tie atbilst noteiktajām energoefektivitātes prasībām. Īpašas specifikācijas uz platekrāna modeļiem neattiecas un tiem kā tādiem jāatbilst norādēm, kas minētas 3.A un 3.B iedaļā. Turpmāka platekrāna modeļu specifikācijas pārskatīšana vai noskaidrošana attiecībā uz 2. kārtu vēl tiks izvērtēta un iztirzāta.
         A.   Ieslēgšanas režīms/aktīva barošana
         1.   1. kārta
         Datoru monitoru modeļiem, kuri pretendē uz Energy Star marķējumu, pieļaujamais aktīvais enerģijas patēriņš atbilst vērtībai, kas iegūta šādā vienādojumā: Y = 38X + 30. Ar Y, ko noapaļo uz tuvāko veselo skaitli, apzīmē vatus un X ir megapikseļu skaits, kas izteikts ar decimālskaitli (piemēram, 1 920 000 pikseļi = 1,92 megapikseļi). Tā piemēram, maksimālais enerģijas patēriņš datora monitoram ar izšķirtspēju 1 800 × 1 440 punkti jeb 2 592 000 pikseļi ir šāds: 38(2,592) + 30 = 128,49 jeb noapaļojot 129 vati. Saskaņā ar šo metriku maksimāli pieļaujamais enerģijas patēriņš standarta izšķirtspējas datoru monitoriem noteikts dotajā tabulā:
         2.   2. kārta
         Datoru monitoru modeļiem, kuri pretendē uz Energy Star marķējumu, pieļaujamais aktīvās enerģijas patēriņš atbilst vērtībai, kas dota šāda vienādojumā: ja X < 1 megapikselis, tad Y = 23; ja X ≥ 1 megapikselis, tad Y = 28 X. Ar Y, ko noapaļo uz tuvāko veselo skaitli, apzīmē vatus un X ir megapikseļu skaits, kas izteikts ar decimālskaitli (piemēram, 1 920 000 pikseļi = 1,92 megapikseļi). Tā piemēram, datora monitora ar izšķirtspēju 1 024 × 768 punkti (jeb 0,78 megapikseļi) maksimālais enerģijas patēriņš ir šāds: Y = 23 vati un datora monitoram ar izšķirtspēju 1 600 × 1 200 punkti atbilstoši 28(1,92) = 53,76 jeb noapaļojot 54 vati.
         1. TABULA
         1. kārtas piemērs: maksimālais enerģijas patēriņa līmenis ieslēgtā režīmā

                     Izšķirtspēja

                     Pikseļi

                     Maksimālais enerģijas patēriņš 1. kārtā

                     640 × 480

                     307 200

                     42 vati

                     800 × 600

                     480 000

                     49 vati

                     1 024 × 768

                     786 432

                     60 vati

                     1 280 × 768

                     983 040

                     68 vati

                     1 280 × 1 024

                     1 310 720

                     80 vati

                     1 600 × 1 024

                     1 638 400

                     93 vati

                     1 600 × 1 200

                     1 920 000

                     103 vati

                     1 920 × 1 200

                     2 304 000

                     118 vati

                     1 800 × 1 440

                     2 592 000

                     129 vati

                     2 048 × 1 440

                     2 949 120

                     143 vati

                     2 048 × 1 536

                     3 145 728

                     150 vati

               Lai datora monitors pretendētu uz Energy Star marķējumu, tam jābūt pārbaudītam saskaņā ar protokolu, kas aprakstīts galvenajos vilcienos 4. iedaļā “Pārbaudes metodoloģija”.
         B.   Miega un izslēgšanas režīmi
         1.   1. un 2. kārta
         Maksimālie enerģijas patēriņa līmeņi miega un izslēgšanas režīmos doti 2. tabulā. Datoru monitori, kurus var ieregulēt vairākos miega (piemēram, miega un stipra miega) režīmos, atbilst zemāk minētajām prasībām, kas noteiktas attiecībā uz visiem šāda veida režīmiem. Piemēram, 1. kārtā datora monitors, kas pārbaudīts miega režīmā ar enerģijas patēriņu 7 vati un stipra miega režīmā ar enerģijas patēriņu 3 vati, nevarēs pretendēt uz iepriekš minēto marķējumu, jo vienā no šiem režīmiem enerģijas patēriņš pārsniedz 4 vatus.
         2.   Miega režīma izņēmums
         Datoru monitori, kuri darbojas 1. kārtā, automātiski pārejot no ieslēgta/aktīvās barošanas uz nesaistes/nodroses barošanas režīmu ar enerģijas patēriņu ne vairāk ka 2 vati un 2. kārtā – ne vairāk kā 1 vats, atbilst noteiktajām enerģijas patēriņa prasībām. Datoru monitoriem, darbojoties izslēgšanas/nodroses barošanas režīmā, darbība pēc lietotāja iniciatīvas jāaktivizē 30 minūšu laikā vai citādā veidā, kā tas paredzēts nākošajās datorspecifikāciju versijās (pēc pašreizējās Versijas 3.0). Monitora darbībai jāatjaunojas pilnā funkcionālā režīmā, kad lietotājs atsāk darbību ar datoru (piemēram, pakustinot peli vai uz tastatūras nospiežot taustiņu). Citiem vārdiem, ja datora monitors darbojas, automātiski pārejot no ieslēgšanas/aktīvas barošanas režīma uz izslēgšanas/nodroses barošanas režīmu, atbilstīgi Energy Star prasībām, tad miega režīms nav nepieciešams.
         2. TABULA
         Enerģijas efektivitātes kritēriji miega un izslēgšanas režīmos ( 1. un 2. kārta)

                     1. kārta

                     2. kārta

                     Miega režīms

                     ≤ 4 vati

                     ≤ 2 vati

                     Izslēgšanas režīms

                     ≤ 2 vati

                     ≤ 1 vats

               3.   Miega režīma iespējošana
         Enerģijas ekonomiju, datora monitoram darbojoties miega režīmā, var panākt, ja šis enerģijas ekonomijas režīms tiek iespējots. Iespējošanas un noklusējuma laiki ir atkarīgi no datora veida (piemēram, monitora ražotājam ir biznesa darījumattiecības ar konkrētiem datoru ražotājiem vai arī ražotājs pats pārdod savus datorus vai produktu komplektus), un ražotājam pēc iespējas jānodrošina, lai monitoram ar ENERGY STAR marķējumu ir miega režīma iespējošana, kad to nosūtīta pircējam. Turklāt dators aktivizē monitoru miega režīmā 30 minūšu laikā pēc lietotāja iniciatīvas vai noteiktā citādā veidā. Ja datora monitors funkcionāli automātiski no ieslēgšanas/aktīvās barošanas režīma spēj pāriet uz izslēgšanas/nodroses barošanas režīmu, tad datora monitora izslēgšanas/nodroses barošanas režīms 30 minūšu laikā pēc lietotāja iniciatīvas jāaktivizē saskaņā prasībām attiecībā uz miega režīmu vai noteiktā citādā veidā.
         4.   Pārbaudes metodoloģija
         Produkta pārbaudes iestate, metodoloģija un dokumentācija
         Tālāk minētās produkta pārbaudes un metodoloģijas metodes balstītas uz Videoelektronikas standartu asociācijas (VESA), Displeju metroloģijas komitejas un Starptautiskās elektrotehniskās komisijas (IEC) publicētajām specifikācijām un tās, kur nepieciešams, ir papildinātas ar metodēm, kuras attīstītas sadarbībā ar datoru monitoru ražošanas nozares speciālistiem.
         Ražotājiem tiek prasīts veikt pārbaudes un pašiem sertificēt tos produktu modeļus, kuri atbilst Energy Star vadlīnijām. Datoru monitoru modeļu grupas, kuras tiek ražotas ar vienādu šasiju, visādā ziņā ir identiskas, bet atsevišķiem, tipiskiem monitoru modeļiem, iesniedzot pārbaudes datus, var būt noteikti ietvars un krāsa. Tāpat arī marķējums paliek tiem modeļiem, kuri netiek mainīti vai kuri atšķiras no iepriekšējā gadā pārdotajiem produktiem tikai pēc gala apstrādes, pieņemot, ka specifikācija nemainās. Šo monitoru jauno pārbaužu dati netiek iesniegti.
         Barošanas jauda tiek mērīta, pārbaudāmo produktu pievienojot kontaktligzdai vai barošanas avotam. Datora monitora vidējo faktisko strāvas patēriņu mēra, tam darbojoties ieslēgšanas režīmā/aktīva barošana, miega režīmā /vāja barošana un izslēgšanas režīmā/nodroses barošana. Veicot mērījumus, ja ražotājs pats sertificē produkta modeli, pārbaudāmajam produktam sākotnēji ir jābūt tādā pašā kārtībā (piemēram, konfigurācijai un iestatījumiem) kā tad, kad tas tiek nosūtīts klientam, ja vien produkts nav jāpieregulē saskaņā ar tālāk minētajām norādēm.
         Lai nodrošinātu elektronikas produktu elektroenerģijas patēriņa vienotu mērīšanas metodi, jārīkojas saskaņā ar šādu protokolu, kuram ir trīs galvenās daļas:

            Produkta pārbaudes priekšnoteikumi un nosacījumi: A – H punktā doti nosacījumi attiecībā uz apkārtējo vidi un mērīšanas protokoli, kas jāievēro, veicot elektroenerģijas mērījumus.

            Produkta pārbaudes metodoloģija: Faktiskās pārbaudes posmi, lai veiktu elektroenerģijas mērījumus, produktam darbojoties ieslēgšanas režīmā/aktīvās barošana, miega režīmā/vāja barošana un izslēgšanas režīmā/nodroses barošana, noteikti I iedaļā.

            Produkta pārbaudes dokumentācija: prasības attiecībā uz iesniedzamo produkta atbilstības raksturojošo datu dokumentāciju noteiktas J iedaļā.
         Šis protokols nodrošina to, ka ārējie faktori nelabvēlīgi neietekmē pārbaudes rezultātus, ko pastāvīgi iespējams atjaunot. Ražotāji var izvēlēties veikt pārbaudi uzņēmumā uz vietas vai arī to uzdot neatkarīgai laboratorijai. Laboratoriju iekārtu un ieteicamo pārbaudes ierīču paraugi tuvākajā laikā tiks publicēti Energy Star tīmekļa vietnē www.energystar.gov.
         Produktu pārbaudes iestate un nosacījumi
         A.   Pārbaudes nosacījumi
         Vispārīgi kritēriji

                     Barošanas spriegums (2)

                     Eiropa:

                     230 (± 1 %) volti, maiņstrāva, 50 Hz (± 1 %)

                     Ziemeļamerika:

                     115 (± 1 %) volti, maiņstrāva, 60 Hz (± 1 %)

                     Austrālija/Jaunzēlande:

                     230 (± 1 %) volti, maiņstrāva, 50 Hz (± 1 %)

                     Japāna:

                     100 (± 1 %) volti, maiņstrāva, 50 Hz (± 1 %)/60 Hz (± 1 %)

                     Kopējā nelineārā deformācija (spriegums)

                     < 2 % THD

                     Apkārtējā temperatūra

                     20 °C ± 5 °C

                     Relatīvais mitrums

                     30–80 %

                     Līnijas pretestība:

                     < 0,25 omi

               (Atsauce: Standarts IEC 62301: Elektriskās mājsaimniecības ierīces – nodroses barošanas mērījumi, 3.2. un 3.3. iedaļa; VESA plakano displeju mērījumi (FPDM), 2.0 standarts, 301. iedaļa 2. punkts)
         B.   Tumšas telpas apstākļi
         Veicot gaismas mērījumus, datora monitors tiek novietots tumšā telpā. Datora monitora ekrāna izspīdināšanas stiprumam (E) izslēgšanas/nodroses režīmā jābūt 1,0 Lux vai mazāk. Mērījumus jāveic perpendikulāri ekrāna viduspunktam, izmantojot gaismas mērierīci (LMD). Datora monitors darbojas izslēgšanas režīmā/nodroses barošanā (atsauce: VESA FPDM Standarts 2,0, 301. iedaļa, 2.F punkts).
         C.   Krāsu vadīklas un perifērijas ierīces
         Visas krāsu vadīklas (nokrāsa, piesātinājums, gamma utt.) atrodas rūpnīcas standartiestatījumos. Universālās secīgās kopnes (USB) centrmezglam vai pieslēgvietai nav nekādu pievienotu perifērijas ierīču. Jebkuru iebūvējamu skaļruni, TV tūneri utt. lietotājs var ieregulēt zemākajā enerģijas patēriņa režīmā, lai līdz minimumam samazinātu paša monitora neradīto elektroenerģijas patēriņu. Taču nav pieļaujams, ka lietotājs noņem kādu no sistēmas daļām vai veic citas lietotājam neatļautas darbības nolūkā samazināt enerģijas patēriņu.
         D.   Elektroenerģijas mērījumu pārbaudes nosacījumi
         CRT monitoriem pikseļu formātu ieregulē vēlamajā augstākās izšķirtspējas pikseļu formātā, kāds paredzēts darbībā ar 75 Hz atsvaidzes intensitāti. Pārbaudē pikseļu formāta salaikošanai jāizmanto VESA Discrete Monitor Timing (DMT) vai jaunāks rūpniecisks standarts. CRT monitoram pārbaudītajā attēla formātā jāatbilst visām ražotāja noteiktajām kvalitātes specifikācijām. LCD monitoriem un citām tehnoloģijām ar noteiktu pikseļu skaitu, pikseļu formātam jābūt ieregulētam atbilstoši vietējiem standartiem. LCD atsvaidzes intensitāte ir ieregulēta uz 60 Hz, ja vien ražotājs īpaši nav ieteicis citu atsvaidzes intensitāti, kuru šādā gadījumā izmanto.
         E.   Ekeltroenerģijas mērījumu protokoli
         Datora monitora patērēto elektroenerģiju mēra vatos pēc noteikta pārbaudes parauga. Uzsilšanas periods ir vismaz 20 minūtes (atsauce: VESA FPDM 2.0 Standarts uzsilšanas pārbaudēm, 301. iedaļa, 2.D punkts vai 305. iedaļa, 3. punkts). Elektroenerģijas patēriņu mēra vienai vai vairākām izlases veidā izvēlētām iekārtām, turklāt mērīšanai izmanto īsto RMS vatmetru, kura gala koeficients ir vismaz 5, atbilstīgi sprieguma/frekvences kombinācijām, kuras norādītas 4.A iedaļā (atsauce: VESA Standarts: displeju specifikācijas un mērīšanas procedūras, 1.0 versija, 1.0 redakcija, 8.1.3. iedaļa). Mērījumus veic tikai pēc tam, kad trīs minūšu periodā ir nostabilizējušies strāvas stipruma rādījumi. Mērījums uzskatāms par stabilu, ja vatmetra rādījumi trīs minūšu periodā neizmainās vairāk kā 1 % (atsauce IEC 4.3.1). (Ražotāji neņem vērā ievades sinhronizācijas signāla pārbaudes ciklu (input sync signal check cycle), mērot miega režīmā/vāja barošana un izslēgšanas režīmā/nodroses barošana.) Ražotāji izmanto kalibrētās mērierīces ar mērīšanas precizitāti vismaz viena vata desmitdaļa.
         Vadoties pēc Eiropas Normas 50301 (atsauce: BSI 03-2001, BS EN 50301:2001, Audio, video un atbilstīgo iekārtu elektroenerģijas patēriņa mērīšanas metodes, A pielikums), EPA ir noteikusi kontroles metodi, kurā pārbaudei nepieciešamo atsevišķo iekārtu skaits ir atkarīgs no rezultāta, kas iegūts pirmās pārbaudītās iekārtas. Ja pārbaudītā datora monitora elektroenerģijas patēriņš ir zemāks vismaz par 15 % (t.i., rādījums ir vienāds ar vai lielāks par 15 %), salīdzinot ar Energy Star specifikāciju visos trīs darbības režīmos (ieslēgšanas režīmā/aktīvā barošana, miega režīmā/vāja barošana un izslēgšanas režīmā/nodroses barošana), tad Energy Star marķējuma iegūšanai produkts vēlreiz jāpārbauda. Tomēr, ja pārbaudītais datora monitors kādā no trim darbības režīmiem atbilst Energy Star specifikācijā noteiktajai 15 % robežai (t.i., enerģijas patēriņš ir zemāks par 15 %), jāpārbauda vēl divi produkti. Neviena no produkta pārbaudēs iegūtajām vērtībām nepārsniedz Energy Star specifikācijā noteiktās vērtības. Visi pārbaudes rezultāti, kā arī to vidējās vērtības (ko iegūst no trim vai vairākām atsevišķām vidējām vērtībām) jāatzīmē Energy Star OPI veidlapā.

            Šo metodi ilustrē sekojošs piemērs:Piemērs: vienkāršojot pieņemsim, ka specifikācijā noteikti 100 vati vai mazāk un produktu pārbauda tikai vienā darbības režīmā. Robežlielums šajā gadījumā ir 85 vati (15 % saskaņā ar specifikāciju)…
                           —

                           Ja pirmā produkta mērījuma rezultāts ir 80 vati, tālāka pārbaude nav nepieciešama un modelis ir atbilstīgs marķējumam (80 vati ir vismaz par 15 % efektīvāk nekā norādīts specifikācijā un tas ir zem 15 % robežas).

                           —

                           Ja pirmā produkta mērījuma rezultāts ir 85 vati, tālāka pārbaude nav nepieciešama un modelis ir atbilstīgs marķējumam (85 vati ir vismaz par 15 % efektīvāk nekā norādīts specifikācijā un tas ir zem 15 % robežas).

                           —

                           Ja pirmā produkta mērījuma rezultāts ir 90 vati, tālāk jāpārbauda vēl vismaz divi produkti, lai noteiktu produkta atbilstību marķējumam (90 vati ir vismaz par 10 % efektīvāk nekā norādīts specifikācijā, respektīvi, 15 % robežās).

                           —

                           Ja pārbaudot trīs produktus attiecīgi tiek nolasīti 90, 98 un 105 vati, tad modelis nav atbilstīgs Energy Star marķējumam – pat tad, ja mērījumu vidējā vērtība ir 98 vati, jo viena no vērtībām pārsniedz specifikācijā noteikto.

         F.   Luminiscences pārbaudes paraugi un metodes

            CRT monitoriem tehniķis vispirms veido ekrāna lielumam atbilstošu paraugu (VESA FPDM 2.0 Standarts, A112-2F, AT01P), vadoties pēc pārbaudes attēla AT01P (līdzināšanas mērķis 01, pozitīvs režīms), un datora monitoram ieregulē ražotāja ieteikto attēla izmēru, kas parasti ir nedaudz mazāks par maksimāli redzamo ekrāna izmēru. Tad parādās pārbaudes attēls (VESA FPDM 2.0 Standarts, A112-2F, SET01K), kurā redzami astoņi pelēka ēnojuma apgabali no pilnīgi melnas (0 volti) līdz pilnīgi baltai krāsai (0,7 volti) (3). Ievades signāla līmenis atbilst 2002. gada decembra Standartam VESA Video signāli (VSIS), 1.0 versija, 2.0 redakcija. Tehniķim (ja vien iespējams) datora monitora spilgtuma vadīkla jāieregulē virzienā lejup no tās maksimālā līmeņa līdz pozīcijai, kas tikai nedaudz redzams zemākais melna apgabala apgaismotais līmenis (VESA FPDM 2.0 Standarts, 301. iedaļa, 3.K punkts). Tad parādās pārbaudes paraugs (VESA FPDM 2.0 Standarts, A112. iedaļa, 2.H punkts, L80), sekojoši – pilns, balts (0,7 volti) taisnstūris, kurš aizņem 80 % no attēla. Tehniķis ieregulē kontrasta vadīklu, līdz baltais ekrāna laukums nodrošina apgaismojumu vismaz 100 kandelas (cd) uz kvadrātmetru, mērot saskaņā ar FPDM 2.0 Standartu, 302. iedaļa, 1. punkts.

            Visiem displejiem (piemēram, LCD un citiem), kuriem pikseļu skaits ir noteikts, pārbaudes paraugu (VESA FPDM 2.0 Standarts, A112-2F, SET01K) attēlo tā, lai būtu redzami astoņi pelēka ēnojuma apgabali no spektrā no pilnīgi melna (0 volti) līdz pilnīgi baltam (0,7 volti). Ievades signāla līmeņi atbilst 2002. gada decembra Standartam VESA Video signāli (VSIS), 1.0 versija, 2.0 redakcija. Ar spilgtuma un kontrastu vadīklām, kuras ieregulētas uz maksimālo līmeni, tehniķis pārbauda, vai var atšķirt vismaz balto līmeni no tuvu tam esošajiem pelēkajiem līmeņiem. Ja balto nav iespējams atšķirt no tuvu baltajam esošajiem pelēkajiem līmeņiem, tad noregulē kontrastu, līdz var atšķirt iepriekš minētos līmeņus. Tehniķis vispirms parāda pārbaudes paraugu (VESA FPDM 2.0 Standarts, A112. iedaļa, 2.H punkts, L80), kuram ir pilna, balta (0,7 volti) taisnstūra veids un kurš aizņem 80 % no attēla. Tehniķis tad ieregulē kontrasta vadīklu, līdz baltais ekrāna apgabals nodrošina apgaismojumu vismaz 175 kandelas (cd) uz kvadrātmetru, mērot saskaņā ar FPDM 2.0 Standartu, 302. iedaļa, 1. punkts. Ja datora monitora maksimālais apgaismojums ir zemāks par 175 kandelām (cd) uz kvadrātmetru (piemēram, 150), tad tehniķis izmanto šo maksimālo apgaismojumu (piemēram, 150) un ieraksta šo vērtību EPA un citos pieprasītajos pārbaudes dokumentos. Tāpat, ja datora monitora maksimālais apgaismojums ir lielāks par 175 kandelām (cd) uz kvadrātmetru (piemēram, 200), tad tehniķis izmanto šo minimālo apgaismojumu (piemēram, 200) un ieraksta šo vērtību Energy Star QPI veidlapā.
         G.   Gaismas mērīšanas protokoli
         Kad nepieciešamas mērīt apgaismojuma stiprumu un apgaismojuma blīvumu, izmanto LMD kopā ar tumšā telpā novietotu datora monitoru. LMD izmanto mērījumiem perpendikulāri datora monitora ekrāna viduspunktam (atsauce: VESA FPDM 2.0 Standarts, A115. pielikums). Mērāmais ekrāna virsmas apgabals ietver vismaz 500 pikseļus, ja vien tas nepārsniedz taisnstūra apgabala ekvivalentu ar sānu malu garumu 10 % no ekrāna redzamā augstuma un platuma (šādā gadījumā mēra iepriekš minēto laukumu). Tomēr nekādā gadījumā apgaismotais laukums nevar būt mazāks par LMD izmērīto apgabalu (Atsauce: VESA FPDM 2.0 Standarts, 301. iedaļa, 2.H punkts).
         H.   Displeja iestatīšana un apraksts
         Datora monitora pārbaudes parauga raksturojumu raksta pirms teksta daļas. Jāietver vismaz šāda informācija:

                        Produkta raksturojums/kategorija (piemēram, 17 collu monitors baltā ietvarā)

                        Displeja tehnoloģija (piemēram, CRT, LCD, plazma)

                        Firmas zīme/ražotājs

                        Modeļa numurs

                        Sērijas numurs

                        Nominālspriegums (VAC) un frekvence (Hz)

                        Redzamais apgabals pa diagonāli (collas)

                        Malu proporcija (piemēram, 4:3)

                        Ieteicamais attēla izmērs (faktiskais pārbaudītais izmērs); platums × augstums

                        Redzamais (horizontālais un vertikālais) leņķis

                        Ekrāna atsvaidzes frekvence (pārbaudes laikā) (Hz)

                        Pikseļu skaits saskaņā ar pārbaudi (horizontāli)

                        Pikseļu skaits saskaņā ar pārbaudi (vertikāli)

                        Maksimālā uzrādītā izšķirtspēja (horizontāli)

                        Maksimālā uzrādītā izšķirtspēja (vertikāli)

                        Analogā, digitalā saskarne vai abas kopā

                        Dati par rīkiem (piemēram, signālu ģeneratora tips)

               Produkta pārbaudes metodoloģija
         I.   Pārbaudes metode
         Faktiskā (true) elektroenerģijas patēriņa mērīšanai, produktam darbojoties ieslēgšanas režīmā/aktīva barošana, miega režīmā/vāja barošana un izslēgšanas režīmā/nodroses barošana, saskaņā ar pārbaudes nosacījumiem noteikti šādi pārbaudes etapi. Ražotājiem ir izvirzīta prasība pārbaudīt datoru monitorus, izmantojot analogo saskarni, izņemot gadījumus, kad tādas kopas nav (piemēram, ciparsaskarnes monitori, kuriem šādas pārbaudes mērķim ir vienīgi ciparsaskarne). Datus par ciparsaskarnes monitoru spriegumu skatīt 2. vērē un tad, izmantojot digitālo signālu ģeneratoru, sekot pārbaudes metodei.
         Ieslēgts režīms/aktīva barošana

                     1.

                     Pārbaudes paraugu pievienot izvadei vai barošanas avotam un pārbaudes iekārtai. Datora monitoru, kuri aprīkoti ar perifērijas barošanas avotu, pārbaudē jāizmanto perifērijas barošanas avots (pretēji atsaucei par barošanas avotu).

                     2.

                     Visai pārbaudes iekārtu pievienot barošanai un pareizi ieregulēt barošanas avota spriegumu un frekvenci.

                     3.

                     Pārliecināties par pārbaudes iekārtas normālu darbību un atstāt visus iestatījumus, kā rūpnīcas noklusējuma iestatījumus konkrētā klienta vajadzībām.

                     4.

                     Pārbaudes iekārtu ieregulēt ieslēgšanas režīmā/aktīva barošana, izmantojot attālās vadības ierīci vai ieslēgšanas/izslēgšanas slēdzi, kas atrodas pārbaudes iekārtas korpusā. Sākot pārbaudi, ļaut iekārtai (aptuveni 20 minūtēs) sasniegt darba temperatūru.

                     5.

                     Iestatīt pareizo displeja režīmu. Skatīt D iedaļu “Elektroenerģijas mērījumu pārbaudes nosacījumi”.

                     6.

                     Radīt tumšas telpas apstākļus. Skatīt G iedaļu, “Gaismas mērīšanas protokoli” un B iedaļu “Tumšas telpas apstākļi”.

                     7.

                     Iestatīt izmēru un apgaismojumu. Skatīt F iedaļu “CRT noteikta pikseļu skaita vai noteikta pikseļu skaita displeju apgaismojuma pārbaudes paraugi un metodes”. Kad apgaismojums ir iestatīts, tumšas telpas apstākļi vairs nav nepieciešami.

                     8.

                     Pārbaudīt, vai bloka izvades barošana atbilst specifikācijā noteiktajām prasībām, vai arī pievienot barošanas avota izvadi maiņstrāvas avotam atbilstoši norādēm A iedaļā (piem., 115 V ± 1 %, 60 Hz ± 1 %).

                     9.

                     Iestatīt strāvas diapazonu barošanas mērīšanai. Izvēlētā pilnas skalas vērtība, reizinot ar mēraparāta gala koeficientu (Ipeak/Irms), ir lielāka nekā esošais osciloskopa lielākais rādījums.

                     10.

                     Ļaut nostabilizēties strāvas mērītāja rādījumiem un tad no vatmetra nolasīt faktisko strāvas stiprumu, kas izteikts vatos. Mērījumi uzskatāmi par stabiliem, ja vatu rādījumi trīs minūšu periodā neizmainās vairāk kā 1 %. Skatīt E iedaļu “Elektroenerģijas mērījumu protokoli”.

                     11.

                     Pierakstīt elektroenerģijas patēriņu, kā arī kopējo pikseļu formātu (izspīdinātie horizontālie × vertikālie pikseļi), lai aprēķinātu pikseļus/vatus.

                     12.

                     Pierakstīt pārbaudes nosacījumus un pārbaudes datus.

               Miega režīms/vāja barošana (barošanas slēdzis ieslēgts, nav video signāla)

                     1.

                     Secinājumā par pārbaudi ieslēgšanas režīmā/aktīva barošana sākt ar datora monitora miega režīmu/vāju barošana. Noregulēšanas metodi dokumentē atbilstoši secīgi produkta pārbaudes posmiem, lai saskaņā ar prasībām tas darbotos miega režīmā/vāja barošana. Visu pārbaudes iekārtu pievienot barošanai un pareizi ieregulēt darbības diapazonu.

                     2.

                     Datora monitoru atstāt miega režīmā/vāja barošana, līdz tiek noteikti stabili barošanas mērījumi. Mērījumi uzskatāmi par stabiliem, ja vatu rādījumi trīs minūšu periodā neizmainās vairāk kā 1 %. (Ražotāji neņem vērā ievades sinhronizācijas signāla pārbaudes ciklu (input sync signal check cycle), mērot miega režīmā/vāja barošana.

                     3.

                     Pierakstīt pārbaudes nosacījumus un pārbaudes datus. Jābūt pietiekami daudz mērījumiem paredzētam laikam, lai noteiktu pareizu vidējo lielumu (piemēram, ne maksimālai vai momentānai barošanai). Ja produktam ir dažādi miega režīmi, kurus var izvēlēties manuāli, tad jāmēra tas produkts, kuram, darbojoties šajā režīmā, ir augstākais enerģijas patēriņš. Ja režīmi tiek iestatīti automātiski, tad jābūt pietiekami ilgam mērīšanas laikam, lai iegūtu patiesas, visiem režīmiem raksturīgus vidējos lielumus.

               Izslēgšanas režīms/nodroses barošana (barošanas slēdzis izslēgts)

                     1.

                     Secinājumā par pārbaudi miega režīmā/vāja barošana norādīt datora monitora darbību izslēgšanas režīmā/nodroses barošana. Ja produktam ir tikai viens barošanas slēdzis (piemēram, nestingra vai stingra izslēgšana), tad nospiest šo slēdzi; ja ir divi barošanas slēdži (nestingrā UN stingrā izslēgšana), tad nospiest nestingrās izslēgšanas slēdzi. Noregulēšanas metode jādokumentē atbilstoši secīgi produkta pārbaudes posmiem saskaņā ar noteiktajām prasībām, lai tas darbotos izslēgšanas režīmā/nodroses barošana. Visu pārbaudes iekārtu pievienot barošanai un pareizi ieregulēt darbības diapazonu.

                     2.

                     Datora monitoru atstāt izslēgšanas režīmā/nodroses barošana, līdz tiek noteikti stabili barošanas mērījumi. Mērījumi uzskatāmi par stabiliem, ja vatu rādījumi trīs minūšu periodā neizmainās vairāk kā 1 %. (Ražotāji neņem vērā ievades sinhronizācijas signāla pārbaudes ciklu (input sync signal check cycle), mērot izslēgtā režīmā/nodroses barošana.

                     3.

                     Pierakstīt pārbaudes nosacījumus un pārbaudes datus. Jābūt pietiekami daudz mērījumiem paredzētam laikam, lai noteiktu pareizu vidējo lielumu (piemēram, ne maksimālai vai momentānai barošanai).

               Produkta pārbaudes dokumentācija
         J.   Atbilstīga produkta datu iesniegšana
         Sadarbības partneriem tiek prasīts pašiem sertificēt Energy Star vadlīnijām atbilstīgus produktu modeļus un datus ietvert QPI veidlapā. Energy Star marķējumam atbilstīgu produktu saraksts, ieskaitot datus par jaunajiem, kā arī tiem modeļiem, kuru ražošana ir pārtraukta, jāizstrādā katru gadu vai, ja ražotājs nolemj, biežāk.
         5.   Lietotāja saskarne
         Ražotājiem stingri tiek ieteikts izstrādāt produktus saskaņā ar lietotāja saskarnes standartiem, ko projektā attīstījusi barošanas vadības kontrolvienība (Power Management Controls), lai pastāvīgi nodrošinātu un uzraudzītu visu elektronisko produktu barošanas kontroli. Sīkāku informāciju par šo projektu skatīt tīmekļa vietnē http://eetd.LBL.gov/Controls
         6.   Spēkā esošie dati
         Šādi dati ir spēkā attiecībā uz esošajām specifikācijām:

                     A.

                        Marķējumam atbilstīgi produkti saskaņā ar šīs specifikācijas 1. kārtu

                     Šīs specifikācijas 1. kārta stājas spēkā ar 2005. gada 1. janvāri. Visi produktiem, ieskaitot to modeļus, kuri sākotnēji marķēti saskaņā ar šo specifikāciju, ar ražošanas datumu 2005. gada 1. janvārī vai pēc šā datuma, jāatbilst noteiktajām jaunajām prasībām, lai tie pretendētu uz Energy Star marķējumu (ieskaitot to produktu modeļu papildu sūtījumus, kuri tika marķēti saskaņā ar iepriekšējo versiju).

                     B.

                        Produktu atbilstības novērtēšana un marķēšana saskaņā ar šīs specifikācijas 2. kārtu

                     Šīs specifikācijas otrā fāze 2. kārtā stājas spēkā ar 2006. gada 1. janvāri. Specifikācijas noteikumi 2. kārtā attiecas uz produktiem, kuru ražošanas datums ir 2006. gada 1. janvāris vai pēc šā datuma.

                     C.

                     Ražošanas datums ir diena, (piemēram, mēneša un gada), kurā konkrētais produkts tiek pilnīgi samontēts.

         (1)  Šī definīcija dota saskaņā ar standartu IEC 62301: “Elektriskās majsaimniecības ierīces – nodroses barošanas mērījumi”, 2004. gada marts.

         (2)  Barošanas spriegums: ražotāji pārbauda datoru monitorus, pamatojoties uz tirgu, kurā produktu modeļi tiks pārdoti. Ražotājiem jānodrošina, lai produkti, kas tiek piedāvāti tirgū un pārdoti visā pasaulē ar Energy Star marķējumu, nepārsniedz atbilstīgā produkta datu lapā (QPI) norādīto enerģijas patēriņa līmeni (šī informācija tiek uzkrāta Energy Star datu bāzē), ņemot vērā konkrētā reģionā noteikto barošanas spriegumu un frekvenci. Tās ierīces, kas tiek pārdotas vairākos starptautiskos tirgos un tādēļ izmantojamas pie dažāda ievades sprieguma, ražotājam ir jāpārbauda un jāuzrāda visi svarīgākie barošanas sprieguma un enerģijas patēriņa parametri, ja ražotājs attiecīgajā tirgū plāno marķēt produktu ar Energy Star marķējumu. Piemēram, ražotājam, kurš uz Amerikas Savienotajam Valstīm nosūta tādu pašu monitora modeli kā uz Eiropu, jāveic mērījumi un jāuzrāda enerģijas patēriņš ieslēgšanas, miega un izslēgšanas režīmā, gan pie 115 voltiem/50 Hz, gan 230 voltiem/50 Hz.

         (3)  Atbilstošās sprieguma vērtības tikai ciparsaskarnes monitoriem, kuru attēla spilgtums ir (0 līdz 0,7 volti):

                  0 volts (melns) = 0 iestatīšana

                  0,1 volts (pelēkā analoga tumšākais ēnojums) = 36 digitāls pelēks

                  0,7 volts (pilnīgi balts analogs) = 255 digitāls pelēks

            Lūdzam ievērot, ka turpmāk digitālās saskarnes specifikācijas šo diapazonu var paplašināt, bet visos gadījumos 0 volti atbilst melnai krāsai un maksimālā vērtība atbilst baltai krāsai ar noteikto vērtību 0.1 volts, kas attiecīgi ir viena septīta daļa no maksimālās vērtības.


title: Padomes Lēmums 2014/380/KĀDP ( 2014. gada 23. jūnijs ), ar ko groza Lēmumu 2011/137/KĀDP par ierobežojošiem pasākumiem saistībā ar situāciju Lībijā

text:
               24.6.2014

               LV

               Eiropas Savienības Oficiālais Vēstnesis

               L 183/52

         PADOMES LĒMUMS 2014/380/KĀDP
   (2014. gada 23. jūnijs),
   ar ko groza Lēmumu 2011/137/KĀDP par ierobežojošiem pasākumiem saistībā ar situāciju Lībijā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               2011. gada 28. februārī Padome pieņēma Lēmumu 2011/137/KĀDP par ierobežojošiem pasākumiem saistībā ar situāciju Lībijā (1).

               (2)

               2014. gada 19. martā Apvienoto Nāciju Organizācijas Drošības padome pieņēma Rezolūciju 2146 (2014) (“ANO DPR 2146 (2014)”), ar ko ANO dalībvalstis tiek pilnvarotas atklātā jūrā veikt tādu kuģu pārbaudes, kurus norādījusi komiteja, kas izveidota saskaņā ar ANO DPR 1970 (2011) 24. punktu (“Komiteja”).

               (3)

               ANO DPR 2146 (2014) ir paredzēts tas, ka valstis, ar kuru karogu kuģo norādītie kuģi, ja Komitejas norādījumā ir šādi precizēts, veic visus vajadzīgos pasākumus, lai šādiem kuģiem sniegtu rīkojumu neiekraut, nepārvadāt vai neizkraut jēlnaftu, ko bez Lībijas valdības kontaktiestādes rīkojuma nelegāli eksportē uz kuģiem no Lībijas.

               (4)

               ANO DPR 2146 (2014) ir paredzēts arī tas, ka ANO dalībvalstis, ja Komitejas norādījumā ir šādi precizēts, veic nepieciešamos pasākumus, lai aizliegtu norādītajiem kuģiem iebraukt to ostās, ja vien tas nav vajadzīgs pārbaudei, ārkārtas situācijā vai atgriežoties Lībijā.

               (5)

               ANO DPR 2146 (2014) ir paredzēts arī tas, ka, ja Komitejas norādījumā ir šādi precizēts, būtu jāaizliedz norādītajiem kuģiem sniegt ar kuģu apkalpošanu saistītus pakalpojumus, piemēram, piegādāt degvielu vai krājumus vai sniegt citus apkopes pakalpojumus, ja vien šādi pakalpojumi nav vajadzīgi humānu apsvērumu dēļ vai atgriežoties Lībijā.

               (6)

               ANO DPR 2146 (2014) ir paredzēts arī tas, ka, ja Komitejas norādījumā ir šādi precizēts, nebūtu jāveic finanšu darījumi ar no Lībijas uz norādītajiem kuģiem nelikumīgi eksportētu jēlnaftu.

               (7)

               Saskaņā ar Lēmumu 2011/137/KĀDP Padome ir pilnībā pārskatījusi minētā lēmuma II un IV pielikumā ietvertos personu un vienību sarakstus.

               (8)

               Būtu jāatjauno identifikācijas informācija attiecībā uz vienu ierakstu to personu un vienību sarakstā, kas iekļauts Lēmuma 2011/137/KĀDP IV pielikumā.

               (9)

               Vairs nav pamata paturēt divas vienības Lēmuma 2011/137/KĀDP IV pielikumā ietvertajā personu un vienību sarakstā.

               (10)

               Tāpēc attiecīgi būtu jāgroza Lēmums 2011/137/KĀDP,

         IR PIEŅĒMUSI ŠO LĒMUMU.
   1. pants
   Ar šo Lēmumu 2011/137/KĀDP groza šādi:

               1)

               iekļauj šādus pantus:
               “4.b pants
               1.   Saskaņā ar ANO DPR 2146 (2014) 5.–9. punktu dalībvalstis var atklātā jūrā pārbaudīt norādītos kuģus, izmantojot visus līdzekļus, kas ir atbilstoši konkrētajiem apstākļiem, attiecīgā gadījumā pilnībā ievērojot starptautiskās humanitārās tiesības un starptautiskās cilvēktiesības, veikt šādas pārbaudes un nodot rīkojumu kuģim veikt vajadzīgās darbības, lai ar Lībijas valdības piekrišanu un pēc saskaņošanas ar to nogādātu jēlnaftu atpakaļ Lībijā.
               2.   Pirms dalībvalstis uzsāk 1. punktā minēto pārbaudi, tām vispirms būtu jāmēģina panākt kuģa karoga valsts piekrišanu.
               3.   Dalībvalstis, kuras veic 1. punktā minēto pārbaudi, nekavējoties iesniedz ziņojumu par pārbaudi Komitejai, norādot attiecīgās ziņas, tostarp par mēģinājumiem panākt kuģa karoga valsts piekrišanu.
               4.   Dalībvalstis, kuras veic pārbaudes, kā minēts 1. punktā, nodrošina, ka šādas pārbaudes veic kara kuģi un kuģi, kuri pieder valstij un kurus ekspluatē valsts, un kurus izmanto vienīgi valdības ar tirdzniecību nesaistītā dienestā.
               5.   Panta 1. punkts neskar dalībvalstu tiesības, pienākumus vai atbildību saskaņā ar starptautiskajām tiesībām, tostarp tiesības vai pienākumus saskaņā ar ANO Jūras tiesību konvenciju, tostarp vispārīgo principu par karoga valsts ekskluzīvu jurisdikciju par saviem kuģiem atklātā jūrā, attiecībā uz nenorādītiem kuģiem un jebkurā citā situācijā, kas nav minētajā punktā minētā situācija.
               6.   V pielikumā ietverti 1. punktā minētie kuģi, kurus norādījusi Komiteja saskaņā ar ANO DPR 2146 (2014) 11. punktu.
               4.c pants
               1.   Dalībvalsts, kura ir norādītā kuģa karoga valsts, ja Komitejas norādījumā ir šādi precizēts, sniedz rīkojumu kuģim neiekraut, nepārvadāt vai neizkraut jēlnaftu, kas ar kuģi tiek nelegāli eksportēta no Lībijas bez Lībijas valdības kontaktiestādes rīkojuma, kā minēts ANO DPR 2146 (2014) 3. punktā.
               2.   Dalībvalstis, ja Komitejas norādījumā ir šādi precizēts, neļauj norādītajiem kuģiem iebraukt to ostās, ja vien iebraukšana nav vajadzīga pārbaudes nolūkos vai ārkārtas situācijas gadījumā vai ja kuģis atgriežas Lībijā.
               3.   Ja Komitejas norādījumā ir šādi precizēts, dalībvalstu valstspiederīgajiem vai no dalībvalstu teritorijas ir aizliegts norādītajiem kuģiem sniegt ar kuģu apkalpošanu saistītus pakalpojumus, piemēram, piegādāt degvielu vai krājumus vai sniegt citus apkopes pakalpojumus.
               4.   Panta 3. punktu nepiemēro, ja attiecīgās dalībvalsts kompetentā iestāde pārliecinās, ka šādu pakalpojumu sniegšana ir vajadzīga humānu apsvērumu dēļ vai gadījumā, ja kuģis atgriežas Lībijā. Attiecīgā dalībvalsts informē Komiteju par katru šādu atļauju.
               5.   Dalībvalstu valstspiederīgajiem vai vienībām, kas ir to jurisdikcijā, vai no dalībvalstu teritorijas ir aizliegts veikt finanšu darījumus attiecībā uz jēlnaftu, kuru norādītajos kuģos nelegāli eksportē no Lībijas.
               6.   V pielikumā iekļauts 1., 2., 3. un 5. punktā minēto kuģu saraksts, ko norādījusi Komiteja saskaņā ar ANO DPR 2146 (2014) 11. punktu.”;

               2)

               lēmuma 8. panta 1. punktu aizstāj ar šādu:
               “1.   Padome īsteno grozījumus I, III un V pielikumā, pamatojoties uz Komitejas noteikto.”;

               3)

               iekļauj šādu pantu:
               “9.b pants
               Ja Komiteja norāda kuģi, kā minēts 4.b panta 1. punktā un 4.c panta 1., 2., 3. un 5. punktā, tad Padome šādu kuģi iekļauj V pielikumā.”

         2. pants
   Šā lēmuma I pielikumu pievieno Lēmumam 2011/137/KĀDP kā V pielikumu.
   3. pants
   Lēmuma 2011/137/KĀDP IV pielikumu groza saskaņā ar šā lēmuma II pielikumu.
   4. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Luksemburgā, 2014. gada 23. jūnijā

            Padomes vārdā –

            priekšsēdētāja

         C. ASHTON

      (1)  OV L 58, 3.3.2011., 53. lpp.

      I PIELIKUMS

            “V PIELIKUMS
            LĒMUMA 4.b PANTA 1. PUNKTĀ UN 4.c PANTA 1., 2., 3. UN 5. PUNKTĀ MINĒTO KUĢU SARAKSTS
            …”

      II PIELIKUMS
      Lēmuma 2011/137/KĀDP IV pielikumu ar šo groza šādi:

                  1)

                  ierakstu attiecībā uz vienību Capitana Seas Limited aizstāj ar šādu ierakstu:

                              Nosaukums

                              Identifikācijas informācija

                              Pamatojums

                              Iekļaušanas datums

                              “36.

                              Capitana Seas Limited

                                 Saadi Qadhafi īpašumā esoša vienība Britu Virdžīnu salās

                              12.4.2011.”;

                  2)

                  svītro šādu vienību ierakstus:

                              —

                                 Libyan Holding Company for Development and Investment,

                              —

                                 Dalia Advisory Limited (LIA sub).


title: 2014/589/ES: Eiropas Parlamenta Lēmums ( 2014. gada 3. aprīlis ) par Eiropas Inovāciju un tehnoloģiju institūta 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/232

         EIROPAS PARLAMENTA LĒMUMS
   (2014. gada 3. aprīlis)
   par Eiropas Inovāciju un tehnoloģiju institūta 2012. finanšu gada budžeta izpildes apstiprināšanu
   (2014/589/ES)
   EIROPAS PARLAMENTS,

               —

               ņemot vērā Eiropas Inovāciju un tehnoloģiju institūta 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Inovāciju un tehnoloģiju institūta 2012. finanšu gada pārskatiem ar Institūta atbildēm (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2008. gada 11. marta Regulu (EK) Nr. 294/2008 par Eiropas Inovāciju un tehnoloģiju institūta izveidi (4) un jo īpaši tās 21. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0234/2014),

               1.

               sniedz Eiropas Inovāciju un tehnoloģiju institūta direktoram apstiprinājumu par Institūta 2012. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Inovāciju un tehnoloģiju institūta direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 142. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 97, 9.4.2008., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: 2014/412/ES: Padomes Lēmums ( 2014. gada 24. jūnijs ), ar ko ieceļ Eiropas Ekonomikas un sociālo lietu komitejas locekli no Vācijas

text:
               28.6.2014

               LV

               Eiropas Savienības Oficiālais Vēstnesis

               L 190/83

         PADOMES LĒMUMS
   (2014. gada 24. jūnijs),
   ar ko ieceļ Eiropas Ekonomikas un sociālo lietu komitejas locekli no Vācijas

      (2014/412/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 302. pantu,
   ņemot vērā Vācijas valdības priekšlikumu,
   ņemot vērā Eiropas Komisijas atzinumu,
   tā kā:

               (1)

               Padome 2010. gada 13. septembrī pieņēma Lēmumu 2010/570/ES, Euratom, ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus (1).

               (2)

               Pēc Dr. Sabine
                  HEPPERLE amata pilnvaru termiņa beigām ir atbrīvojusies viena Eiropas Ekonomikas un sociālo lietu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 20. septembrim, Dr. Günter
      LAMBERTZ, Leiter des Büros des DIHK bei der EU, tiek iecelts par Eiropas Ekonomikas un sociālo lietu komitejas locekli.
   2. pants
   Šis lēmums stājas spēkā tā pieņemšanas dienā.

      Luksemburgā, 2014. gada 24. jūnijā

            Padomes vārdā –

            priekšsēdētājs

         E. VENIZELOS

      (1)  OV L 251, 25.9.2010., 8. lpp.